b'\n_START_ARTICLE_\nJungtin\xc4\x97s Karalyst\xc4\x97s ministras pirmininkas\n_START_PARAGRAPH_\nJungtin\xc4\x97s Did\xc5\xbeiosios Britanijos ir \xc5\xa0iaur\xc4\x97s Airijos Karalyst\xc4\x97s ministras pirmininkas yra Jungtin\xc4\x97s Karalyst\xc4\x97s politinis lyderis ir Jos Didenyb\xc4\x97s Vyriausyb\xc4\x97s vadovas. Premjeras ir jo kabinetas, kur\xc4\xaf sudaro visi ministrai, vadovaujantys savo paskirtoms ministerijoms ir departamentams, yra atsakingi u\xc5\xbe savo politik\xc4\x85 ir veiksmus monarchui, parlamentui, savo politinei partijai bei galiausiai rink\xc4\x97jams. Dabartin\xc4\x97 \xc5\xa1alies premjer\xc4\x97 yra Theresa May.\n_START_SECTION_\n\xc4\xaegaliojimai\n_START_PARAGRAPH_\nKaip Jos Didenyb\xc4\x97s vyriausyb\xc4\x97s vadovas moderni\xc5\xb3j\xc5\xb3 laik\xc5\xb3 ministras pirmininkas yra auk\xc5\xa1\xc4\x8diausia Jungtin\xc4\x97s Karalyst\xc4\x97s politin\xc4\x97 vald\xc5\xbeios institucija: premjeras vadovauja valdan\xc4\x8diajai politinei partijai, i\xc5\xa1 esm\xc4\x97s vadovauja ir Jungtin\xc4\x97s Karalyst\xc4\x97s \xc4\xafstatym\xc5\xb3 leid\xc5\xbeiamosios vald\xc5\xbeios institucijai \xe2\x80\x93 parlamento Bendruomeni\xc5\xb3 R\xc5\xabmams bei yra \xc4\xafstatym\xc5\xb3 vykdomosios vald\xc5\xbeios \xe2\x80\x93 Jungtin\xc4\x97s Karalyst\xc4\x97s ministr\xc5\xb3 kabineto lyderis. Tai rei\xc5\xa1kia, kad pareigas einantis ministras pirmininkas savo rankose turi tiek \xc4\xafstatym\xc5\xb3 leid\xc5\xbeiam\xc4\x85j\xc4\x85, tiek vykdom\xc4\x85j\xc4\x85 galias. Bendruomeni\xc5\xb3 R\xc5\xabmuose premjeras vadovauja \xc4\xafstatym\xc5\xb3 leidybos procesui, taip vykdydamas savo vadovaujamos partijos \xc4\xafstatymin\xc4\x99 darbotvark\xc4\x99. Savo vykdomosios \xc4\xafstatym\xc5\xb3 galios kompetencijos ribose premjeras skiria ir atleid\xc5\xbeia visus kabineto narius ir ministrus, koordinuoja vykdom\xc4\x85 politik\xc4\x85 ir vis\xc5\xb3 vyriausyb\xc4\x97s departament\xc5\xb3 bei valstyb\xc4\x97s tarnybos veikl\xc4\x85. Ministras pirmininkas tiek \xc5\xa1alies viduje, tiek ir u\xc5\xbesienyje veikia kaip Jos Didenyb\xc4\x97s vyriausyb\xc4\x97s tiesioginis atstovas. I\xc5\xa1imtinai ministro pirmininko patarimu monarchas vykdo daugel\xc4\xaf savo \xc4\xafstatym\xc5\xb3 numatyt\xc5\xb3 ir prerogatyvini\xc5\xb3 gali\xc5\xb3, \xc4\xafskaitant parlamento paleidim\xc4\x85; paskyrim\xc4\x85 \xc4\xaf auk\xc5\xa1tus teisinius, politinius ir ba\xc5\xbenytinius postus; titul\xc5\xb3 ir apdovanojim\xc5\xb3 suteikim\xc4\x85.\n_START_SECTION_\nMinistro pirmininko postas\n_START_PARAGRAPH_\nMinistro pirmininko postas nebuvo sukurtas. \xc5\xa0is postas vyst\xc4\x97si l\xc4\x97tai ir nepastoviai tris \xc5\xa1imtus met\xc5\xb3. \xc5\xa0i\xc5\xb3 pareig\xc5\xb3 kilm\xc4\x97 randama konstitucijos pasikeitimuose, \xc4\xafvykusiuose laikotarpyje tarp 1688 ir 1720 met\xc5\xb3, kai faktin\xc4\x97 politin\xc4\x97 galia i\xc5\xa1 per\xc4\x97jo parlamentui. Tai yra po 1688 met\xc5\xb3 revoliucijos parlamentas palaipsniui privert\xc4\x97 monarch\xc4\x85 laikytis neutralios politin\xc4\x97s pozicijos. Monarcho galios buvo patik\xc4\x97tos atsakingiems ministrams (ministrui pirmininkui ir ministr\xc5\xb3 kabinetui), atsakingiems u\xc5\xbe savo politik\xc4\x85 ir veiksmus parlamentui ir \xc5\xbemon\xc4\x97ms. Nors monarchas vis dar d\xc4\x97vi kar\xc5\xabn\xc4\x85, o jo prerogatyvios galios liko nepaliestos, parlamentas pa\xc5\xa1alino j\xc4\xaf nuo valdymo reikal\xc5\xb3, palikdami jam tik tris konstitucines teises: b\xc5\xabti informuotam, teis\xc4\x97 patarti ir persp\xc4\x97ti._NEWLINE_Laikotarpyje tarp 1784 ir 1911 met\xc5\xb3 d\xc4\x97l daugyb\xc4\x97s istorin\xc4\x97s ir politin\xc4\x97s raidos \xc4\xafvyki\xc5\xb3, premjero postas neoficialiai, bet visuotinai buvo pripa\xc5\xbeintas. Prie\xc5\xa1 prasidedant XX am\xc5\xbeiui, premjero postas konstitucin\xc4\x97je hierarchijoje tapo auk\xc5\xa1\xc4\x8diausiu postu suvereno, parlamento ir ministr\xc5\xb3 kabineto at\xc5\xbevilgiu. XX am\xc5\xbeiaus prad\xc5\xbeioje Lord\xc5\xb3 R\xc5\xabm\xc5\xb3 \xc4\xafstatym\xc5\xb3 leid\xc5\xbeiamojo proceso galios buvo sumenkintos, tokiu b\xc5\xabdu netiesiogiai padidinant ministro pirmininko galias, kas suk\xc4\x97l\xc4\x97 susir\xc5\xabpinim\xc4\x85, kad postas tapo per daug \xe2\x80\x9eprezidentinis\xe2\x80\x9d. Ta\xc4\x8diau v\xc4\x97liau keletas \xc4\xafstatym\xc5\xb3 ir politini\xc5\xb3 pasikeitim\xc5\xb3 apribojo premjero vald\xc5\xbei\xc4\x85._NEWLINE_Dabartinis Jungtin\xc4\x97s Karalyst\xc4\x97s ministro pirmininko atlyginimas yra 142 500 svar\xc5\xb3 sterling\xc5\xb3 (600 650 lit\xc5\xb3). Be to, premjeras gauna ir parlamento nario alg\xc4\x85, siekian\xc4\x8di\xc4\x85 65 000 svar\xc5\xb3 sterling\xc5\xb3 (273 980 lit\xc5\xb3). 10 Downing Street yra ministro pirmininko oficiali rezidencija Londone. Pareigas einantis premjeras taip pat gali naudotis kita savo rezidencija Chequers. Atsistatydinusiems arba pralaim\xc4\x97jusiems rinkimuose ministrams pirmininkams (ta\xc4\x8diau ne visiems) yra garantuojamas titulas bei vieta Lord\xc5\xb3 R\xc5\xabmuose.'